Diari Oficial de la Generalitat Valenciana


Sumari del DOGV 8653, del 09-10-2019 (2019/9627)

DECRET 231/2019, de 7 d'octubre, del Consell, de concessió de la Distinció de la Generalitat per les accions a favor de la igualtat i per a una societat inclusiva, a l'Associació de Voluntaris d'Acolliment Familiar (AVAF).
------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8653

Data del DOGV
:   09-10-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/9627


Data del document
:   07-10-2019

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 231/2019, de 7 d'octubre, del Consell, de concessió de la Distinció de la Generalitat per les accions a favor de la igualtat i per a una societat inclusiva, a l'Associació de Voluntaris d'Acolliment Familiar (AVAF). [2019/9627]  
 El Consell, mitjançant el Decret 132/2016, de 7 d'octubre, va crear la Distinció de la Generalitat per les accions a favor de la igualtat i per a una societat inclusiva, a fi de reconéixer la trajectòria de persones o entitats que destaquen pel seu compromís en la lluita per la igualtat, per la consecució d'una societat inclusiva i per la visibilitat de la diversitat social.  
L'Associació de Voluntaris d'Acolliment Familiar (AVAF) és una entitat sense ànim de lucre fundada en 1988 i declarada d'utilitat pública en 2004, l'àmbit d'actuació de la qual s'estén a les tres províncies de la Comunitat Valenciana.  
Al llarg dels més de trenta anys de trajectòria, AVAF realitza una important labor de suport a famílies i menors en situació d'acolliment familiar, al mateix temps que desenvolupa programes de caràcter preventiu amb menors en risc i famílies multiproblemàtiques, orientats a evitar l'eixida dels menors del seu entorn familiar.  
L'acolliment familiar és una mesura de protecció temporal que busca proporcionar un entorn adequat als menors que en manquen, evitar-ne així la institucionalització i promoure l'ambient més favorable per al seu desenvolupament personal i emocional. La tasca de suport i impuls a l'acolliment que realitzen associacions com AVAF és, per tant, fonamental per a procurar la integració social de xiquetes, xiquets i adolescents en risc d'exclusió.  
Entre les activitats que desenvolupa AVAF s'inclouen programes de suport a les famílies acollidores, formació del voluntariat, difusió de l'acolliment familiar, suport escolar a menors en acolliment, activitats d'oci i temps lliure, respir familiar per a famílies acollidores i informació sobre acolliment dirigida a les famílies educadores.  
Per això, com a reconeixement del seu compromís per una societat més solidària i inclusiva, que atenga les necessitats i garantisca els drets del col·lectiu més vulnerable de la nostra societat, els menors en risc d'exclusió, prèvia deliberació del Consell, en la reunió de 7 d'octubre de 2019,  
  
  
DECRETE  
  
Concedir la Distinció de la Generalitat, per les accions a favor de la igualtat i per a una societat inclusiva, a l'Associació de Voluntaris d'Acolliment Familiar (AVAF).  
  
València, 7 d'octubre de 2019  
  
El president de la Generalitat,  
XIMO PUIG I FERRER